Broj: 711-I-1195-P-12/21-09-8

Zagreb, 28. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Mirka Miladinovića, općinskog načelnika Općine Semeljci do 20. svibnja 2021.g.,** na 128. sjednici, održanoj 28. svibnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Mirka Miladinovića, zamjenika općinskog načelnika Općine Semeljci do 20. svibnja 2021.g., povodom sudjelovanja na javnom otvaranju ponuda zaprimljenih na javnom natječju za zakup državnog poljoprivrednog zemljišta na području Općine Semeljci u kojem i sam sudjeluje kao ponuditelj te navoda o netransparentno provedenom javnom otvaranju ponuda, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

Protiv dužnosnika Mirka Miladinovića, općinskog načelnika Općine Semeljci do 20. svibnja 2021.g., podnesena je dana 13. siječnja 2021.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-162-P-12/21-01-1 te je povodom iste otvoren predmet broj: P-12/21.

U predmetnoj prijavi se u bitnome se navodi da je Općina Semeljci dana 23. studenoga 2020.g. raspisala javni natječaj za zakup državnog poljoprivrednog zemljišta u vlasništvu Republike Hrvatske na području Općine Semeljci. U tekstu navedenog javnog natječaja predviđeno je javno otvaranje ponuda dana 8. siječnja 2021.g. u prostorijama navedene Općine. Podnoitelj prijave nadalje ukazuje na važnost javnog otvaranja ponuda s obzirom da se na taj način zainteresiranoj javnosti omogućuje uvid u cjelovitost pristiglih ponuda i priložene dokumentacije te navedeno predstavlja ključni mehanizam u kontroli zakonitosti provođenja postupka javnog natječaja te zaključuje da izostankom ovog elementa čitav postupak postaje kompromitiran.

 U prijavi se nadalje navodi da je Općina Semeljci, pozivajući se na epidemiološke uvjete, naknadno promijenila uvjete održavanja javnog otvaranja ponuda te je broj osoba koje mogu prisustvovati istom ograničila na maksimalno 15. Obavijest o navedenom ograničenju objavljena je 5. siječnja 2021.g., odnosno 3 dana prije javnog otvaranja ponuda uz uputu da će istom moći prisustvovati prvih 15 osoba koje se jave telefonskim putem od trenutka objave navedene obavijesti. S obzirom na način prijave telefonskim putem, u prijavi se ističe da ne postoji mogućnost kontrole redoslijeda prijava. U prijavi se također navodi da je svih 15 osoba koje su bile prisutne na javnom otvaranju ponuda vezano uz lokalnu vladajuću strukturu te je većinom je riječ o sadašnjim ili bivšim članovima Općinskog vijeća Općine Semeljci, članovima Hrvatske seljačke stranke, zamjeniku općinskog načelnka Općine Semeljci Mirku Miladinoviću, predsjednicima lokalnih vatrogasnih društava te osobama koje su povezne s istima. Podnositelj prijave nadalje iznosi stav da je ograničenje od 15 osoba određeno kao paravan da se na javnom otvaranju ponuda omogući isključivo prisustvovanje osobama koje zbog svojih političkih, rodbinskih, tazbinskih ili drugih veza ne mogu osigurati objektivan i nepristran nadzor nad otvaranjem ponuda.

 U prijavi se još navodi kako je Općina Semeljci osigurala snimanje javnog otvaranja ponuda te je zainteresirana javnost upućena da će moći ostavriti uvid u snimku otvaranja ponuda u prostorijama Jedinstvenog upravnog odjela Općine Semeljci uz prethodnu najavu. Podnositelj, međutim, smatra spornom činjenicu da je za snimanje bila zadužena kćer dužnosnika Grge Dragičevića, općinskog načelnika Općine Semeljci, čime je postupak otvaranja ponuda nepovratno kompromitiran.

 Dana 20 siječnja 2021.g. Povjerenstvo je pod brojem: 711-U-266-P-12/21-02-1 zaprimilo dopunu prijave u kojoj se navode primjerni drugih jedinica lokalne samouprave koje nisu ograničile sudjelovanje zainteresiranim osobama na javnom otvaranju ponuda.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Mirko Miladinović obnašao dužnost zamjenika općinskog načelnika Općine Semeljci do 20. svibnja 2021.g. te je stoga, povodom obnašanja navedene dužnosti, bio obvezan postupati sukladno odredbama ZSSI-a.

Na zahtjev Povjerenstva, Općina Semeljci dostavila je očitovanje KLASA: 320-02/21-04/01, URBROJ: 2121/07-02/21-01 od 1. ožujka 2021.g. u kojem se navodi da su u tekstu javnog natječaja za zakup državnog poljoprivrednog zemljišta bili navedeni zadnji dan dostave ponude, datum javnog otvaranja ponuda, rok za pregled dokumentacije i dr. S obzirom da je za javno otvaranje ponuda bio određen 8. siječnja 2021.g., da bi se postupak stigao provesti u rokovima propisanim Pravilnikom o provođenju javnog natječaja za zakup poljoprivrednog zemljišta i zakup za ribnjake u vlasništvu Republike Hrvatske („Narodne novine“ broj 47/19.), nije bilo mogućnosti niti potrebe za odgodom javnog otvaranja ponuda.

Upoznati s trenutno važećim mjerama vezanim za pandemiju COV1D-19, donesenim od strane Stožera civilne zaštite Republike Hrvatske, Općina Semeljci zatražila je dana 23. prosinca 2020.g. mišljenje Ministarstva poljoprivrede, Uprave za poljoprivredno zemljište, biljnu proizvodnju i tržište, no očitovanje je zaprimljeno tek 19. veljače 2021.g. Također je zatraženo mišljenje i preporuka Stožera civilne zaštite Osječko-baranjske županije od kojeg je zaprimljen odgovor da je sve propisano Odlukom Stožera civilne zaštite Republike Hrvatske, odnosno da na bilo kojem javnom skupu može biti nazočno najviše 25 osoba te se toga treba pridržavati. Slijedom navedenog, nakon Božićnih i Novogodišnjih blagdana na službenim stranicama Općine Semeljci objavljen je poziv zainteresiranim ponuditeljima da se, ukoliko žele sudjelovati na javnom otvaranju ponuda, prijave telefonskim putem. U očitovanju se nadalje navodi da je Općina Semeljci u razdoblju od 2001.g. provela desetak javnih natječaja vezanih za zakup državnog poljoprivrednog zemljišta, sve do 2012.g. kada je raspolaganje državnim zemljištem preuzela Agencija za poljoprivredno zemljište. Svi navedeni natječaji dobili su suglasnost Ministarstva poljoprivrede i pozitivno mišljenje Županijskog državnog odvjetništva na ugovore. Javnom otvaranju ponuda uvijek je bio nazočan određeni broj sudionika natječaja, uglavnom onih koji su za to imali vremena, jer na samom otvaranju nisu mogli saznati nikakvu drugu informaciju, osim ponuđene cijene te priloge svake ponude, bez čitanja sadržaja bilo kojeg dokumenta s obzirom da je to naknadni posao Povjerenstva za provedbu javnog natječaja.

Općina Semeljci u svom očitovanju nadalje navodi da se na javni natječaj za zakup državnog poljoprivrednog zemljišta na području Općine Semeljci nije javio kao zainteresirani ponuditelj općinski načelnik Grga Lončarević niti itko od njemu bliske rodbine do četvrtog koljena i više. Navedeni dužnosnik niti netko njemu blizak nije nikada do sada koristio državno poljoprivredno zemljište.

Na natječaj za zakup državnog poljoprivrednog zemljište javio se zamjenik općinskog načelnika Općine Semeljci Mirko Miladinović koji svoju dužnost obnaša volonterski te za državno zemljište za koje je dostavio ponudu na natječaj ima sklopljen ugovor o zakupu temeljem natječaja iz 2002.g. Navedeni dužnosnik ima registriran obrt koji se bavi poljoprivrednom djelatnošću te ne postoji prepreka da se javi na natječaj i da dobije u zakup predmetno zemljište. U očitovanju Općine Semeljci se također navodi da dužnosnik Mirko Miladinović nije član Povjerenstva za provedbu javnog natječaja niti je član Općinskog vijeća Općine Semeljci koje u konačnici odlučuje o odabiru najboljih ponuditelja. Na isti natječaj javio se i brat dužnosnika Mirka Miladinović koji također državno poljoprivredno zemljište koristi od 2002.g. i poljoprivreda mu je osnovna djelatnost.

Općina Semeljci nadalje navodi da je Tajništvo navedene jedinice lokalne samouprave zaprimalo pozive za sudjelovanje na javnom otvaranju ponuda te su sve osobe koje su se prijavile upisane na popis koji je dostavljen u privitku očitovanja. Pozive je uglavnom primala referentica za poljoprivredu i gospodarstvo Općine Semeljci, ali i ostali službenici koji su se zatekli u Tajništvu kada su pozivi stizali. Općina Semeljci ima jednog tajnika, pročelnicu Jedinstvenog upravnog odjela, računovođu, referenta za poljoprivredu i komunalnog redara i svi oni obavljaju administrativne poslove koji su u njihovim mogućnostima, a poglavito zaprimanje telefonskih poziva.

Javno otvaranje ponuda na objavljeni natječaj za zakup državnog poljoprivrednog zemljišta trajalo je četiri dana jer je zaprimljeno preko 3400 ponuda od 140 ponuditelja. Javno otvaranje ponuda snimala je kćer općinskog načelnika Općine Semeljci Grge Lončarcvića uz pomoć još jedne osobe. Kćer dužnosnika Grge Lončarevića iz hobija se bavi slikanjem i snimanjem raznih prigoda: krštenja, svadbi, školskih priredbi, manifestacija i sl. te je do sada puno puta snimala ili slikala razne manifestacije za potrebe Općine Semeljci, kao i slike za godišnje kalendare, Općinski glasnik i drugo. S obzirom na navedeno, zamoljena je za snimanje javnog otvaranja ponuda uz dogovor da će se na snimanju povremeno izmijenjivati s osobom koja trenutno obavlja posao voditeljice projekta Općine Semeljci za pomoć djeci s posebnim potrebama koja su okupljena u udruzi Duga Semeljci. Cijelo vrijeme snimanja jedna od njih dvije je bila nazočna jer se kamera svakih pola sata mora pokrenuti, a to su činile uvijek po završetku čitanja jedne ponude, a prije otvaranja druge. Za ovu uslugu, kao niti za bilo koju od navedenih tijekom godina, kćer općinskog načelnika nije dobila nikakvu naknadu niti joj je ikada bio isplaćen bilo kakav iznos za pružene usluge.

U privitku očitovanja dostavljen je popis osoba koje su se telefonskim putem prijavile za javno otvoranje ponuda, kao i popis osoba koje su sudjelovale na javnom otvaranju ponuda sva 4 dana. Uvidom u dostavljene popise utvrđeno je da je dužnosnik Mirko Miladinović, zamjenik općinskog načelnika Općine Semeljci, bio prisutan na javnom otvaranju ponuda sva 4 dana.

Na dodatan zahtjev Povjerenstva, Općina Semeljci dostavila je očitovanje KLASA: 320-02/21-04/02, URBROJ: 2121/07-02/21-01 od 13. travnja 2021.g. u kojem se navodi da je zamjenik općinskog načelnika Mirko Miladinović sudjelovao na javnom otvaranju ponuda za zakup državnog poljoprivrednog zemljišta na području Općine Semeljci u svojstvu zainteresirane osobe s obzirom da je dostavio ponudu na navedeni natječaj. Kao i sve druge zainteresirane osobe, prijavio se telefonskim putem te je bio na popisu prvih 15 osoba kojima je bilo dozvoljeno sudjelovanje na otvaranju ponuda. Informaciju o tome da će na otvaranju ponuda moći, uz povjerenstvo i zapisničare, nazočiti još 15 osoba dobio je putem javno objavljene obavijesti na služebnoj internetskoj stranici Općine Semeljci ili od nekog od zainteresiranih ponuditelja. U očitovanju se završno navodi da je u tijeku pregled zaprimljenih ponuda od strane Povjerenstva za raspolaganje državnim poljoprivrednim zemljištem na području Općine Semeljci te u trenutku pisanja očitovanja još nije bila donesena Odluka o najpovoljnijim ponuditeljima.

U privitku očitovanja dostavljena je Odluka o imenovanju Povjerenstva za raspolaganje državnim poljoprivrednim zemljištem na području Općine Semeljci od 26. ožujka 2018.g., Odluka o izmjeni navedene Odluke od 10. studenoga 2020.g. te Zapisnik sa sjednice Povjerenstva za raspolaganje državnim poljoprivrednim zemljištem na području Općine Semeljci.

Uvidom u Odluku o imenovanju Povjerenstva za raspolaganje državnim poljoprivrednim zemljištem na području Općine Semeljci KLASA: 402-04/18-01/01, URBROJ: 2121/07-01/18-620 od 26. ožujka 2018.g. utvrđeno je da istu donijelo Općinsko vijeće Općine Semeljci te da je za člana navedenog Povjerenstva imenovan, između ostalih, predsjednik općinskog vijeća Ivan Miladinović.

Povjerenstvo je stoga zatražilo od Općine Semeljci očitovanje jesu li dužnosnik Mirko Miladinović, zamjenik općinskog načelnika Općine Semeljci i Ivan Miladinović, član navedenog Povjerenstva, članovi obitelji u smislu članka 4. stavka 2. ZSSI-a.

Općina Semeljci dostavila je očitovanje KLASA: 320-02/21-04/03, URBROJ: 2121/07-02/21-01 od 18. svibnja 2021.g. u kojem se navodi da dužnosnik Mirko Miladinović i predsjednik Općinskog vijeća Ivan Miladinović nisu srodnici u smislu članka 4. stavka 2. ZSSI-a, odnosno nisu srodnici po krvi u uspravnoj liniji, nisu braća, niti su u odnosu posvojitelj-posvojenik. Općina Semeljci dodatno navodi da su otac dužnsonika Mirka Miladinovića i otac predsjednika Općinskog vijeća Općine Semeljci braća.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Povjerenstvo upućuje i na relevantne odredbe Zakona o poljoprivrednom zemljištu („Narodne novine“, broj 20/18., 115/18. i 98/19.) kojim je, u članku 31. stavku 1. propisano da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje. Nadalje, stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo. Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće na čijem se području zemljište nalazi, na prijedlog Povjerenstava za zakup na poljoprivrednog zemljišta u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća na čijem se području zemljište nalazi. Članovi Povjerenstva za zakup, kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

 Istim Zakonom, člankom 38., propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku.

 Nadalje, člankom 34. stavkom 4. Zakona o poljoprivrednom zemljištu propisano je da dokumentaciju, rokove i postupak za provođenje javnog natječaja za zakup propisuje ministar pravilnikom.

 Člankom 7. stavcima 1. i 2. [Pravilnika o provođenju javnog natječaja za zakup poljoprivrednog zemljišta i zakup za ribnjake u vlasništvu Republike Hrvatske](https://narodne-novine.nn.hr/clanci/sluzbeni/2019_05_47_917.html) propisano je da je Povjerenstvo za zakup poljoprivrednog zemljišta i Povjerenstvo za zakup ribnjaka dužno izvršiti analizu ponuda dostavljenih na javnom natječaju za zakup u roku do 60 dana od isteka roka za dostavu ponuda. Za ponude iz stavka 1. toga članka Povjerenstvo za zakup dužno je provesti javno otvaranje ponuda i sastaviti zapisnik.

 Nadalje, sukladno članku 86. Zakona o poljoprivrednom zemljištu upravni nadzor nad provedbom toga Zakona i propisa donesenih na temelju njega obavlja ministarstvo nadležno za poljoprivredu, dok inspekcijski nadzor obavlja poljoprivredna inspekcija.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske. Slijedom navedenoga, u slučaju sklapanja ugovora u zakupu državnog poljoprivrednog zemljišta na području Općine Semeljci, bilo sa dužnosnikom Mirkom Miladinovićem kao fizičkom osobom, bilo s obrtom u njegovom vlasništvu, ne dolazi do primjene zabrana iz članka 17. stavka 1. ZSSI-a s obzirom da nije riječ o poslovnom odnosu s Općinom Semeljci, već s Republikom Hrvatskom, koju u konkretnom slučaju zastupa općinski načelnik Općine Semeljci. Slijedom navedenoga, sukladno odredbama ZSSI-a nema zapreke za sklapanje navedenog ugovora.

Nadalje, iz očitovanja Općine Semeljci i dostavljene dokumentacije proizlazi da dužnosnik Mirko Miladinović nije bio član Povjerenstva za raspolaganje državnim poljoprivrednim zemljištem na području Općine Semeljci niti je na drugi način sudjelovao u provedbi navedenog postupka, a što je u skladu s odredbama Zakona o poljoprivrednom zemljištu kojim je propisano da odluku o raspisivanju javnog natječaja za zakup poljoprivrednog zemljištav u vlasništvu države donosi općinsko, odnosno gradsko vijeće koje ujedno imenuje i članove povjerenstva za zakup te donosi odluku o izboru najpovoljnije ponude, dok ugovor s najpovoljnim ponuditeljem sklapa općinski načelnik, odnosno gradonačelnik.

Također, okolnost da je dužnosnik Mirko Miladinović kao zainteresirani ponuditelj sudjelovao na javnom otvaranju zaprimljenih ponuda na natječaju za zakup državnog poljoprivrednog zemljišta na području Općine Semeljci, samo po sebi ne ukazuje na moguću povredu odredbi ZSSI-a od strane navedenog dužnosnika.

Vezano za okolnost da je kćer dužnosnika Grge Dragičevića, uz još jednu osobu, snimala javno otvaranje ponuda, utvrđeno je da ista za navedeno nije primila naknadu, odnosno obavljanjem poslova snimanja nije ostvarila nikakvu financijsku korist. S obzirom da na javnom natječaju za zakup državnog poljoprivrednog zemljišta dužnosnik Grga Dragičević nije bio jedan od ponuditelja, već je ponuditelj bio dužnosnik Mirko Miladinović, s kojim se kćer dužnosnika Grge Dragičevića ne smatra povezanom osobom u smislu članka 4. stavka 5. ZSSI-a, angažiranje iste za snimanje javnog otvaranja ponuda također ne upućuje na moguću povredu odredbi ZSSI-a.

##  U pogledu navoda da javno otvoranje ponuda nije bilo u dovoljnoj mjeri transparentno s obzirom na ograničeni broj osoba koji je istom mogao prisustvovati uz poštivanje epidemioloških mjera, Povjerenstvo obrazlaže da je za upravni nadzor nad provedbom odredbi Pravilnika o provođenju javnog natječaja za zakup poljoprivrednog zemljišta i zakup za ribnjake u vlasništvu Republike Hrvatske kojim je propisana obveza javnog otvaranja ponuda, u nadležnosti Ministarstva poljoprivrede. Jednako tako, Povjerenstvo nije nadležno za utvrđivanje jesu li prilikom javnog otvaranja ponuda bile poštivane epidemiološke mjere.

U odnosu na navod da je prisustvovanje na javnom otvaranju ponuda bilo omogućeno samo politički povezanim osobama kao što su članovi Općinskog vijeća Općine Semeljci te članovi Hrvatske seljačke stranke, Povjerenstvo obrazlaže da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, odnosno okolnost da su dužnosnik i druga fizička osoba na izborima kandidati na istoj kandidacijskoj listi, sama po sebi, ne smatra okolnošću prema kojoj se navedene osobe smatraju osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se navedene osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom svega navedenoga, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnika Mirka Miladinovića došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mirko Miladinović, osobna dostava
2. Podnositelj prijave, poštom
3. Objava na internetskoj stranici Povjerenstva
4. Pismohrana